Izvor: N1

Sa jalovišta nekadašnjeg rudnika Stolice kod Krupnja u četiri srpske reke izlivaju se olovo (Pb), arsen (As), mangan (Mn), antimon (Sb), gvožđe (Fe), cink (Zn), bakar (Cu), hrom (Cr), kadmijum (Cd) i nikl (Ni).

Jedno od mesta koje je najviše stradalo u poplavama je Krupanj. Na teritoriji te opštine srušeno je 40 kuća, ali je poplavljeno i sporno jalovište.

Pod naletom vode pukao je kolektor, tj. brana koja je štitila milion tona jalovine. To je omogućilo da bujični potoci koji teku rudnikom ponesu otrovan otpad na stotine kilometara dug put.

Jalovište sa kog teku opasne materije je u privatnom vlasništvu Farmakoma od 2007. godine. Tako da je taj koncern zakonski u obavezi da sanira štetu.

U ovoj kompaniji u stečaju kažu, da je projekat sanacije, koje su im naložile republičke inspekcije, za njih nemoguć finansijski zalogaj.

Država je u potpunosti ignorisala molbe lokalnih samouprava. Na ovom ekološkom problemu se pokazalo koliko je u Srbiji loša saradnja lokalnog i republičkog nivoa, tj. da komunikacija gotovo ne postoji.

Ova katastrofa razotkrila je i višegodišnji javašluk prema ekologiji. Nijedna vlada do sada nije uradila dovoljno da zakonske obaveze u oblasti zaštite životne sredine ne budu samo mrtvo slovo na papiru.

Pogledajte celu dokumentarnu emisiju N1 televizije - "Jalovište neodgovornosti":